P r e d k l a d a c i a    s p r á v a

	Uznesenie vlády Slovenskej republiky č. 131/2001 k návrhu Koncepcie starostlivosti o štátny jazyk Slovenskej republiky v bode D.2. odporúča predsedovi Slovenskej akadémie vied v spolupráci s ministrom školstva a ministrom kultúry predložiť na rokovanie vlády SR projekt vybudovania Národného korpusu slovenského jazyka a projekt elektronizácie jazykovedného výskumu v rokoch 2002-2006 s uplatnenými finančnými nárokmi na príslušný rozpočtový rok. Realizácia týchto projektov bude zverená Jazykovednému ústavu Ľudovíta Štúra Slovenskej akadémie vied. 

	Vybudovanie Národného korpusu slovenského jazyka je dôležitou etapou elektronizácie jazykovedy, pod ktorou sa chápe používanie počítačov v rozličných fázach jazykovedného výskumu. Skúmanie jazyka/jazykov a spracúvanie slovníkov sa nemôže vyhnúť zhromažďovaniu čo najväčšieho množstva údajov, preto niet inej alternatívy ako s pomocou výpočtovej techniky budovať rozsiahle textové databázy – korpusy. Komponentom elektronizácie jazykovedného výskumu je aj vývoj základných programových prostriedkov na gramatickú a sémantickú analýzu textu. Tento komponent elektronizácie je potrebné rozvíjať v úzkej súčinnosti s vysokými školami a ďalšími organizáciami informatického zamerania. Tieto programové nástroje nazývané aj jazykovými technológiami sú súčasťou informačných technológií. Budovanie korpusu ako objektívneho a autentického zdroja jazykovej informácie je východiskom a predpokladom na postupnú elektronizáciu celého jazykovedného výskumu. Textové korpusy spolu s počítačovými slovníkmi a technologickými databázami tvoria oblasť počítačovej lingvistiky nazývanú lexikálne (a širšie jazykové) zdroje. Dôležitosť lexikálnych zdrojov a jazykových technológií pre rozvoj informačnej spoločnosti si uvedomujú jednotlivé vlády krajín Európskej únie, o čom svedčí veľký počet projektov budovania automatických jazykových zdrojov v ich krajinách. 

	Na zabezpečenie realizácie projektu vybudovania Národného korpusu slovenského jazyka a projekt elektronizácie jazykovedného výskumu v rokoch 2002 - 2006 sa plánuje suma 16 758 000,- Sk a vytvorenie nového oddelenia v Jazykovednom ústave Ľudovíta Štúra SAV so 7 pracovnými miestami,. čo bude mať dosah na štátny rozpočet.
	
	Projekt vybudovania Národného korpusu slovenského jazyka a projekt elektronizácie jazykovedného výskumu v rokoch 2002 - 2006 prešiel medzirezortným pripomienkovým konaním a pripomienky sú v ňom zapracované a materiál sa predkladá ako bezrozporný. Prehľad o pripomienkach obdržaných v pripomienkovom konaní je priložený k materiálu.  Materiál bude prerokovaný v Rade vlády SR pre vedu a techniku.